EU-komissio on hyväksynyt syvissä vaikeuksissa rämpivän ydinvoimayhtiö Arevan reaktoriliiketoiminnan myymisen sähköyhtiö EDF:lle.

Komissio totesi, ettei kaupalla vaikuttaisi olevan haitallisia kilpailuvaikutuksia.

Ranskan valtio omistaa enemmistön molemmista yhtiöistä, mutta on päättänyt järjestellä omistuksiaan uudelleen Arevan pelastamiseksi.

Ranska julkisti huhtikuussa suunnitelman Arevan pilkkomisesta, johon sisältyy 4,5 miljardin euron pääomitus. Areva on vuorostaan sitoutunut vähentämään työvoimaansa 6 000 henkilöllä, vähentämään kuluja miljardilla eurolla ja karsimaan rönsyjä.

Arevan vaikeuksia on pahentanut muun muassa Olkiluodon kolmosreaktorihanke, joka on yhdeksän vuotta aikataulustaan jäljessä. Myös Fukushiman ydinvoimalaonnettomuus on syventänyt yhtiön kriisiä, kun ydintekniikan kysyntä kääntyi jyrkkään laskuun maailmanlaajuisesti.

Teollisuuden Voima on ollut syvästi huolissaan Arevan pilkkomisesta, koska pelkää, että yhtiöön ei jää riittävää asiantuntemusta ja voimavaroja saattaa Olkiluodon kolmosreaktori valmiiksi. Tällä haavaa odotus on, että kolmosreaktori saataisiin käynnistettyä ensi vuoden lopulla. Olkiluodon rakennushanke ei siirry EDF:lle, vaan jää tynkä-Arevalle.

EU-komission kilpailuosasto ei lausunnossaan kommentoinut Olkiluotohanketta.